บสย.ลุยค้ำเอสเอ็มอี ยอดแตะ1.4แสนล้านบาท
บสย.ลุยค้ำเอสเอ็มอี ยอดแตะ1.4แสนล้านบาทพยุงเอสเอ็มอีรายใหม่ 1.3 แสนราย
1 ธ.ค. 2563

ดร.รักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ผลดำเนินงาน บสย. ปี 2563 ตั้งแต่ ม.ค. ถึง พ.ย. มียอดค้ำประกันสินเชื่อพุ่งแตะ 1.4 แสนล้านบาท และช่วยผู้ประกอบการ SMEs รายใหม่ 1.3 แสนราย สร้างปรากฏการณ์การช่วยผู้ประกอบการ SMEs ครั้งสำคัญในรอบ 29 ปี ด้วยผลดำเนินงานการเติบโตแบบก้าวกระโดด ทั้งด้านยอดการอนุมัติค้ำประกันสินเชื่อ จำนวนลูกค้าใหม่ และจำนวนการอนุมัติหนังสือค้ำประกันสินเชื่อ (LG) ของ บสย. ท่ามกลางสถานการณ์การแพร่ระบาดของโควิด-19
ผลดำเนินงาน 2563 เปรียบเทียบกับปี 2562 (ระหว่าง ม.ค.-ต.ค.62-63) ที่เติบโตขึ้นประกอบด้วย
1.ยอดการอนุมัติค้ำการค้ำประกันสินเชื่อ ปี 63 เพิ่มขึ้น 122% จาก 6.13 หมื่นล้านบาทเป็น 1.35 แสนล้านบาท
2. ช่วยผู้ประกอบการเอสเอ็มอี รายใหม่เข้าถึงสินเชื่อ เพิ่มขึ้น 167% จาก 4.76 หมื่นราย เป็น 1.27 แสนราย
3. จำนวนการอนุมัติหนังสือค้ำประกันสินเชื่อ (LG) เพิ่มขึ้น 174% จาก 61,979 LG เป็น 169,959 LG
สำหรับโครงการค้ำประกันสินเชื่อที่ประสบความสำเร็จ และเป็นผลงานโดดเด่น ที่ช่วยแก้วิกฤตผู้ประกอบการเอสเอ็มอี ในช่วงสถานการณ์โควิด-19 โดยมีส่วนสำคัญในการผลักดันให้ธนาคารเดินหน้าปล่อยสินเชื่อ ได้แก่
1.โครงการค้ำประกันสินเชื่อ PGS8 ปกติ วงเงิน 1 แสนล้านบาท ประกอบด้วยโครงการย่อยได้แก่ พลิกฟื้นท่องเที่ยว ดีแน่นอน บัญชีเดียว ชีวิตใหม่ บรรลุเป้าหมาย 99% วงเงิน 9.9 หมื่นล้านบาท
2. โครงการค้ำประกันสินเชื่อ PGS8 บสย.เอสเอ็มอีสร้างไทย วงเงิน 5 หมื่นล้านบาท มาตรการของรัฐบาลที่เปิดตัวในช่วงต้นปี 2563 ช่วยผู้ประกอบการ SMEs กลุ่มเปราะบางและกลุ่มที่มีการปรับโครงสร้างหนี้ ค้ำประกันเต็มวงเงิน 100%
3.โครงการค้ำประกันสินเชื่อ Micro entrepreneur ระยะ 3 วงเงิน 1.5 หมื่นล้านบาท ช่วยผู้ประกอบการเอสเอ็มอีฐานรากและอาชีพอิสระ ค้ำประกันเต็มวงเงิน 100% นอกจากนี้ บสย.ยังมีบทบาทสำคัญ เป็นกลไกช่วยผู้ประกอบการเอสเอ็มอี เข้าถึงแหล่งเงินทุน โดยเชื่อมโยงการค้ำประกันสินเชื่อในโครงการสินเชื่อ Soft Loan ของธนาคารแห่งประเทศไทย (ธปท.)ต่อเนื่อง ภายใต้โครงการค้ำประกันสินเชื่อ Soft Loan พลัส (Soft Loan+) วงเงิน 5.7 หมื่นล้านบาท รวมถึงความร่วมมือกับธนาคารออมสินในโครงการค้ำประกันสินเชื่อในโครงการสินเชื่อ Soft Loan วงเงิน 1 หมื่นล้านบาท




สำหรับ เป้าหมายการค้ำประกันสินเชื่อในปี 2564 คาดว่าจะอยู่ที่ 1 แสนล้านบาท ภายใต้แผนการพัฒนานวัตกรรมผลิตภัณฑ์ค้ำประกันสินเชื่อที่หลากหลาย ตอบโจทย์เอสเอ็มอีทุกกลุ่ม
ทั้งนี้ บสย. ยังได้เตรียมความพร้อมการดำเนินแผนงาน รองรับการอนุมัติโครงการค้ำประกันสินเชื่อใหม่จำนวน 2 โครงการคือ
1. โครงการค้ำประกันสินเชื่อ PGS-9 วงเงิน 1.5 แสนล้านบาท เพื่อสนับสนุนให้สถาบันเงินมีความมั่นใจในการปล่อยสินเชื่อมากขึ้น รวมถึงช่วยเหลือลูกค้าเอสเอ็มอีที่มีปัญหา
2.โครงการค้ำประกันสินเชื่อ Micro 4 วงเงิน 2.5 หมื่นล้านบาท ซึ่งมีวงเงินเพิ่มขึ้น เนื่องจากรัฐบาลให้ความสำคัญในการช่วย ผู้ประกอบการเอสเอ็มอีฐานราก กลุ่มอาชีพอิสระ โดยให้ บสย.พัฒนาผลิตภัณฑ์ที่หลากหลาย เพื่อตอบโจทย์เยียวยาแก้ปัญหาเศรษฐกิจ